Lapin vaakuna

Lapin vaakuna on alun perin Lapin historiallisen maakunnan, nykyisin myös sitä laajemman Lapin nykymaakunnan heraldinen tunnus. Vaakunan heraldinen selitys kuuluu: "Punaisessa kentässä luonnonvärinen villimies, joka kantaa olallaan kultaista nuijaa; otsan ja vyötäisten ympärillä vihreä seppele. Kilven päällä kreivikunnan kruunu." Vuosina 1962–2009 Lapin vaakuna sisältyi myös silloiseen Lapin läänin vaakunaan. == Historia == Varhaisin maininta Lapin vaakunasta on 1580-luvulta. Silloin vaakunan aiheena oli kaksi sutta, mutta tämä vaakuna ei vakiintunut käyttöön. Metsäläinen esiintyy Lappiin viittaavana aiheena virallisissa yhteyksissä ensimmäisen kerran vuonna 1606 lyödyssä rahassa sekä Kaarle IX:n sinetin ympärillä olleessa vaakunaketjussa, jossa oli mukana myös Lapin vaakuna. Vaakunaan oli kuvattu musta metsäläinen, joka oli pukeutunut mustaan nahkaturkkiin. Jo samalla vuosisadalla vaakunasta tuli käyttöön myös versio, jossa hänet oli kuvattu muutoin alastomana paitsi että hänen vyötäisensä oli verhoiltu lehväseppelellä. Lapin kuten muidenkin maakuntien vaakunoiden ulkoasu on eri aikoina vaihdellut, joskin varsinainen kuva-aihe on pysynyt samana. Nykyisen ulkoasunsa Lapin vaakuna sai vuonna 1963 Ahti Hammarin suunnittelemana, ja se vahvistettiin valtioneuvoston päätöksellä 24. tammikuuta 1963. Vaakunan värit esiintyvät myös Lapin perinteisessä isännänviirissä. === Ruotsin Lapin vaakuna === Ennen vuotta 1809 samaan Lapin maakuntaan luettiin kuuluvaksi sekä nykyinen Suomen Lappi Muoniosta ja Savukoskelta pohjoiseen että nykyinen Ruotsin Lappi, joka käsittää Norrbottenin ja Västerbottenin läänien länsiosat. Haminan rauhansopimuksella maakunta jaettiin kahtia, jolloin sen itäosa tuli kuulumaan Venäjään liitettyyn Suomen suuriruhtinaskuntaan ja lopulta vuodesta 1917 lähtien itsenäiseen Suomeen. Vanha Lapin vaakunan kuva-aihe, villimies, jäi käyttöön sekä Suomen että Ruotsin Lapin vaakunana. Nykyisin Ruotsin Lapin vaakuna kuitenkin poikkeaa väritykseltään alkuperäisestä: siinä on hopeisessa kentässä punainen villimies. === Lapin läänin vaakuna === Lapin lääni erotettiin Oulun läänistä vuonna 1938. Siihen kuului Lapin historiallisen maakunnan ohella myös pohjoisin osa Pohjanmaan historiallisesta maakunnasta. Tämän vuoksi Lapin läänin vaakuna muodostettiin yhdistelmänä Pohjanmaan ja Lapin vanhoista maakuntavaakunoista. Kun Suomen läänejä vuonna 1997 yhdistettiin suuremmiksi, Lapin lääni pysyi ennallaan, Kuitenkin myös sen vaakunaa muutettiin: Pohjanmaan ja Lapin vaakunoiden paikat vaihdettiin keskenään, jota paitsi Pohjanmaan vaakunan kuuden kärpän sijasta vaakunassa oli kärppiä enää vain kolme. Lisäksi kilven päällä ollut kreivikunnan kruunu vaihdettiin herttuakunnan kruunuun. Läänit lakkautettiin vuonna 2009. Nykyisen Lapin maakunnan alue on sama kuin entisen Lapin läänin, ja historiallisen Lapin maakunnan lisäksi siihen kuuluu myös historiallisen Pohjanmaan pohjoisin osa. Lapin nykymaakunnan vaakunana käytetään kuitenkin Lapin historiallisen maakunnan vaakunaa sellaisenaan. == Galleria == Tiedosto:Gustav II Adolf's bible - Arms of Lapland.jpg|Lapin vaakuna Kustaa II Aadolfin raamatussa vuodelta 1618. Tiedosto:Laponia 1660.jpg|Lapin vaakuna Kaarle X Kustaan hautajaisista vuodelta 1660. Tiedosto:Suecia antiqua et hodierna - Insigne Comitatus Lapponiæ.jpg|Lapin vaakuna teoksessa Suecia antiqua et hodierna vuodelta 1714. Tiedosto:Lapland 1889.jpg|Lapin vaakuna Karl Bomanssonin vuoden 1889 teoksessa Finlands stats- och landskapsvapen. Tiedosto:Stamp of Finland - 1943 - Colnect 45960 - Heraldry - Lappi Lapland.jpeg|Lapin villimies vuoden 1943 postimerkissä. Tiedosto:Coat of arms of Laponia.svg|Heraldikko Ahti Hammarin vuonna 1963 tekemä malli. Tiedosto:Lapin lääni.vaakuna.old.svg|Lapin läänin vaakuna vuosina 1962–1997. Tiedosto:Lapin lääni.vaakuna.1997.svg|Lapin läänin vaakuna vuosina 1997–2009. Tiedosto:Lapin maakuntavaakuna vanha.svg|Lapin liiton vuosina 2008–2021 käyttämä malli vaakunasta. == Katso myös == *Lapin maakunnan kuntien vaakunat == Lähteet == == Aiheesta muualla == * http://www.lappi.fi/lapinliitto/maakuntavaakuna – Lapin liitto vaakuna Luokka:Suomen maakuntien vaakunat